Rentekoers met 50 basispunte verhoogDie Suid-Afrikaanse Reserwebank. (Argieffoto: ANA) Die Reserwebank se monetêre beleidskomitee het Donderdag ’n verhoging van 50 basispunte aangekondig, wat die repokoers op 7,75% en die prima uitleenkoers op 11,25% te staan bring. Dié verhoging sal Vrydag in werking tree. Dit is hoër as die verwagte verhoging van 25 basispunte wat vroeër deur ekonome voorspel is. Dit is uiteraard ook slegte nuus vir Suid-Afrikaners wat met skuld soos huis- en motorlenings sit. Against this backdrop, the MPC decided to increase the repurchase rate by 50 basis points to 7.75% per year, with effect from the 31stof March 2023. Three members of the Committee preferred the announced increase. Two members preferred a 25 basis points increase. #MPCMARC2023 pic.twitter.com/LMAKRvH77a — SA Reserve Bank (@SAReserveBank) March 30, 2023 Lesetja Kganyago, president van die Reserwebank, sê drie lede van die komitee het ten gunste van die goedgekeurde verhoging gestem, terwyl twee lede ten gunste van die laer verhoging was. Die verhoging kom te midde van uitermatige hoë inflasie wat reeds baie druk op verbruikers en handelaars plaas. Die jaarlikse verbruikersinflasie staan tans op 7%. Lesetja Kganyago, president van die Reserwebank (Foto; Thobile Mathonsi/African News Agency/ANA) Faktore wat die komitee se uiteindelike besluit genoop het, sluit onder meer verhoogde inflasie en swak ekonomiese groei in. “Die hersiene terugkoopkoers is nou minder akkommoderend en stem meer ooreen met die huidige siening van risiko’s vir inflasie,” het Kganyago gesê. Die Reserwebank meen die verhoging is nodig om inflasie in die toekoms af te druk. “Ekonomiese en finansiële toestande sal na verwagting vir die afsienbare toekoms wisselvallig bly.” Samuel Seeff, voorsitter van die Seeff-eiendomsgroep, sê die vooruitsigte vir die eiendomsmark bly stabiel en aktief ondanks die verhoogde koers. Seeff sê hy het begrip daarvoor dat die Reserwebank deur ŉ moeilike besluit in die gesig gestaar was, maar meen dat ŉ verhoging van 25 basispunte voldoende sou wees. “Die Eskom-energiekrisis, swak sakevertroue, verswakking van verbruikersinflasie tot 7% ​​in Februarie (van 6,9% in Januarie), en druk op die geldeenheid het min beweegruimte gelaat. “Dit gesê, glo ons dat die verhoging van 50 basispunte ŉ bietjie hoog is en dat die Reserwebank dit op 25 basispunte kon gehou het. “Die styging is nietemin grootliks verwag en reeds deur die mark ingereken. Alhoewel dit nie ideaal is nie, is die koers steeds onder die historiese gemiddelde van die afgelope 20-30 jaar, en ons sien steeds ’n sterk, stabiele eiendomsmark.” Dr. Dion George, die DA se woordvoerder oor finansies, sê die aankondiging dien as ŉ maatreël om die skade te versag wat veroorsaak word deur die ANC se onvermoë om op stygende lewenskoste en voedselonsekerheid te reageer en daarteen op te tree. “Die regering het gefaal in sy primêre verantwoordelikheid om ŉ omgewing te skep wat vir ekonomiese groei bevorderlik is, maar eerder agteroor gesit terwyl Suid-Afrikaanse huishoudings die een hou na die ander toegedien word.”